Gav fejlagtigt svar og frifandt sig selv

I sit brev til det danske finanstilsyn i juni 2007 skriver den russiske centralbank, at kunder i Sampo Bank "permanent deltager i transaktioner af tvivlsom oprindelse for millioner af rubler hver måned".

Brevet var på dagsordenen i Danske Banks bestyrelse og direktion i august måned samme år, hvor det blev oplyst, at banken ville undersøge sagen internt.

I et brev sidst i august til Finanstilsynet henviste to afdelinger i banken med henholdsvis ansvar for jura og bekæmpelse af hvidvask til en inspektionsrapport fra det estiske finanstilsyn, der ifølge banken konkluderede, at reglerne var overholdt.

Det var fejlagtigt, skriver Bruun & Hjejle i undersøgelsen og fortsætter:

Læs også : Estisk tilsyn: Vi bad Danske Bank om at holde op med at bryde loven

- Det var også anført, at Danske Bank-koncernens hvidvaskforebyggelseskoncept tillige var blevet implementeret i det estiske datterselskab, og at rapporteringslinjer var blevet etableret.

Herefter indkaldte det danske finanstilsyn til et møde med banken den 3. september 2007, hvor tilsynet fik tilsvarende betryggende oplysninger, står der i undersøgelsen.

Det danske finanstilsyn havde også talt med bankens Group Internal Audit, som havde oplyst til det danske finanstilsyn, at lokale interne revisorer hos Sampo Bank i Estland havde undersøgt forholdene nærmere uden at finde noget nævneværdigt.

Hvidvaskbeløb ukendt - men topchef fratræder

I undersøgelsen, der er offentliggjort i dag, konkluderer Bruun & Hjejle, at beløb for op mod 1.500 milliarder kroner er strømmet gennem den estiske filial mellem 2007 og 2015.

Det står dog stadig uklart, hvor stort en del af det beløb, der kan have omfattet hvidvask og økonomisk kriminalitet.

I perioden havde filialen i Estland 15.000 udenlandske non-resident-kunder - af dem har banken undersøgt 6.200. En stor del af dem er blevet indberettet til myndighederne.

En række medarbejdere i den estiske filial er desuden blevet politianmeldt for ikke leve op til deres juridiske ansvar i forbindelse med brud på hvidvaskreglerne.

Danske Banks topchef Thomas Borgen var selv ansvarlig for bankens udenlandske aktiviteter i en årrække, mens de formodede ulovligheder foregik.

I dag har banken offentliggjort, at Thomas Borgen ønsker at fratræde sin post, på trods af at han advokatundersøgelsen frikender ham og bankens øvrige topledelse for et juridisk ansvar i sagen.